Løgtingið samtykti 14. mai 2009 einmælt umfatandi broytingar í ALS-lógini. Lógin er ikki komin í gildi enn, men fær gildi dagin eftir, at hon er lýst í Kunngerðarsavninum. Hugsast kann, at lógin verður lýst í komandi viku, og um so er, fara ásetingarnar í lógini at hava ávirkan á útgjaldsskeið 11, sum byrjar mánadagin 18. mai 2009. Ikki neyðugt at fráboða ALS Ikki er neyðugt hjá teimum, ið fáa útgjald frá ALS, at gera nakað ella boða ALS frá, tí broytingarnar verða rættaðar sjálvvirkandi. Ein av mongu broytingunum er, at útrokningargrundarlagið verður 80% av móttiknu a-inntøkuni síðstu 12 mánaðirnar, tó so at útgjaldið í mesta lagi kann vera kr. 20.000,-. Hetta merkir, at útgjaldið møguliga hækkar hjá fleiri, sum fáa útgjald úr skipanini í dag.